පිළිතුර : මා 2014 නොවැම්බර් 21 වැනිදා ආණ්ඩුවෙන් එළියට ගියා. පසුව ශ්‍රී ලංකා නිදහස් පක්ෂ මධ්‍යම කාරක සභාව මගේ පක්ෂ සාමාජිකත්වය තහනම් කර විනය පරීක්ෂණයක් ආරම්භ කර තිබිණි. 2015 ජනවාරි 9 වැනිදා මා ජනාධිපති ලෙස දිවුරුම් දී දින තුනකට පසුව පක්ෂයේ සභාපති ධුරය බාරගන්නැයි ශ්‍රී ලංකා නිදහස් පක්ෂයේ නායකයෝ මට ආරාධනා කළහ. මගේ පක්ෂ සාමාජිකත්වයත් තහනම් කර තිබියදී මා පක්ෂයේ සභාපති ධුරය බාරගන්නේ කෙසේ දැයි ඔවුන්ගෙන් ඇසුවෙමි. ඉන්පසුව මා නැතිව මහින්ද රාජපක්ෂ මහතාගේ නායකත්වයෙන් ශ්‍රීලනිප මධ්‍යම කාරක සභාව රැස්වී තීන්දුවක් ගෙන මට විරුද්ධව තිබූ විනය පරීක්ෂණ සියල්ල අහෝසි කළේය. ඒ සමඟම මා පක්ෂයෙ සභාපති ධුරයට පත්කර ගන්නා බවට මධ්‍යම කාරක සභාව තීන්දුවක් ද ගෙන පසුව ඔවුහු පැමිණ මා හමුවූහ. ඒ අනුව මහින්ද රාජපක්ෂ මහතාත් පක්ෂ නායකත්වයත් මා හමුවී මට පක්ෂය බාර දුන්හ. සිද්ධිය එය මිසක් මා මේ සභාපති ධුරය බලෙන් බාරගත්තේ ද නැත. කිසිම බලපෑමකින් තර්ජනයකින් මෙය බාරගත්තේ නැත. එවැනි ප්‍රචාරයන් මම සම්පූර්ණයෙන්ම ප්‍රතික්ෂේප කරමි.